MTN voldoen nou aan dié enkele vereiste oor data | Netwerk24
Deur Petrus Malherbe 18 Desember 2018 13:49
Een van MTN se takke in Johannesburg. Foto: Reuters
MTN is een stap nader daaraan om te voldoen aan die Onafhanklike Kommunikasie-owerheid van Suid-Afrika (Okosa) se nuwe datareëls wat teen einde Februarie in werking tree.
In 'n verklaring sê die diensverskaffer hy het die "eerste fase" van die implementering van die nuwe datareëls voltooi.
MTN voldoen nou aan een van Okosa se vereistes, spesifiek dat gebruikers ingelig moet word sodra meer as 50% van hul beskikbare data opgebruik is.
Dit beteken MTN stuur nou 'n SMS aan gebruikers sodra 50% en dan 80% van hul beskikbare data opgebruik is, en weer as die gebruiker niks data meer oor het nie.
Jacqui O'Sullivan, hoof van korporatiewe sake, sê die diensverskaffer het dag en nag gewerk om "uitgebreide veranderinge aan sy stelsels aan te bring ten einde te voldoen aan die nuwe regulasies".
Die diensverskaffer het egter nog 'n lang pad wat voorlê.
Buiten vir die SMS aan gebruikers oor hul oorblywende data, mag diensverskaffers eersdaags ook nie meer buitebondeltariewe vir data vra sonder gebruikers se uitdruklike toestemming nie.
Diensverskaffers moet gebruikers ook toelaat om ongebruikte data na 'n volgende kalendermaand oor te dra, sowel as om data van een rekening na 'n ander op dieselfde netwerk oor te plaas.
Lees ook: Jou data sal binne 3 maande nie meer verval
Sover voldoen MTN nog net aan een van dié vereistes.
Die diensverskaffer het verlede jaar vertoë aan Okosa gerig oor waarom diensverskaffers meer tyd benodig om aan die nuwe regulasies te voldoen.
Okosa wou aanvanklik hê diensverskaffers moes reeds in Junie aan al die vereistes voldoen, maar 'n dringende hofaansoek deur Cell C het dié sperdatum aanvanklik onbepaald uitgestel.
Die partye het in November ooreengekom op 'n nuwe datum: 28 Februarie.
Telkom voldoen reeds aan drie van Okosa se vereistes, naamlik die oordrag van data na 'n volgende kalendermaand, die stuur van 'n SMS oor gebruikers se oorblywende data en om nie sonder toestemming buitebondeltariewe te vra nie.
Terselfdertyd voldoen Cell C aan twee regulasies, naamlik die stuur van die nodige SMS'e en om nie buitebondeltariewe sonder toestemming te vra nie.
Vodacom stuur ook reeds die nodige SMS'e en het in November aangedui dat hy vordering maak met die implementering van die ander vereistes.